AIE เผยไฟไหม้ถังเก็บกรดฯวานนี้เสียหายเล็กน้อย ไม่กระทบการผลิต
AIE เผยไฟไหม้ถังเก็บกรดฯวานนี้เสียหายเล็กน้อย ไม่กระทบการผลิต
19 พ.ย. 2558

บริษัท เอไอ เอนเนอร์จี จำกัด (มหาชน) หรือ AIE เปิดเผยว่า เหตุการณ์เพลิงไหม้ถังเก็บกรดไขมันปาล์มขนาด 100 ตันจำนวน 1 ใบ วานนี้( 18พ.ย.58) เมื่อเวลาประมาณ 13.30 น. ซึ่งเกิดจากการตัดต่อท่อของผู้รับเหมารายหนึ่ง บริษัทฯได้ดำเนินการตามแผนระงับเหตุฉุกเฉินอย่างมีประสิทธิภาพ พร้อมทั้งได้อพยพพนักงานทั้งหมดออกจากพื้นที่บริเวณโรงงานเพื่อความปลอดภัย โดยสามารถควบคุมเพลิงได้ภายใน 45 นาที
ทั้งนี้ ภายหลังจากการตรวจสอบพื้นที่ภายในโรงงาน และชุมชนรอบข้าง พบถังขนาด 100 ตันจำนวน 1 ใบ ได้รับความเสียหาย และบริเวณรอบๆ ถังได้รับผลกระทบเพียงเล็กน้อย รวมถึงหลังคาบ้านของชุมชนรอบข้างเสียหายเล็กน้อยจำนวน 3 หลังคาเรือน ซึ่งเหตุเพลิงไหม้ดังกล่าวมิได้สร้างผลกระทบใดๆต่อกำลังการผลิตเนื่องจากหน่วยผลิตต่างๆและถังจัดเก็บอื่นๆไม่ได้รับความเสียหายแต่อย่างใด บริษัทฯสามารถเปิดทำการได้ตามปกติในวันที่ 19 พฤศจิกายน 2558 เวลา 08.00 น.
อย่างไรก็ตามบริษัทฯมีประกันภัยทรัพย์สินสำหรับความเสี่ยงทุกประเภท (All Risks Insurance) และบริษัทฯได้ทำการประสานงานกับบริษัทประกันภัยเข้ามาประเมินความเสียหายต่อไป
                                                                                                               